Title: ประกาศกระทรวงพลังงาน เรื่อง หลักเกณฑ์การป้องกันการสะสมของประจุไฟฟ้าสถิต พ.ศ. 2559

ประกาศกระทรวงพลังงาน

ประกาศกระทรวงพลังงาน
เรื่อง
หลักเกณฑ์การป้องกันการสะสมของประจุไฟฟ้าสถิต
พ.ศ. ๒๕๕๙

อาศัยอำนาจตามความในข้อ
๖
แห่งกฎกระทรวงระบบไฟฟ้าและระบบป้องกันอันตรายจากฟ้าผ่าของสถานที่ประกอบกิจการน้ำมัน
พ.ศ. ๒๕๕๖ ออกตามความในพระราชบัญญัติควบคุมน้ำมันเชื้อเพลิง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติควบคุมน้ำมันเชื้อเพลิง (ฉบับที่ ๒) พ.ศ. ๒๕๕๐ รัฐมนตรีว่าการกระทรวงพลังงานออกประกาศไว้
ดังต่อไปนี้

ข้อ
๑[๑]  ประกาศนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

ข้อ
๒  คลังน้ำมัน สถานที่เก็บรักษาน้ำมัน
ลักษณะที่สาม สถานีบริการน้ำมันประเภท ก สถานีบริการน้ำมันประเภท ข
สถานีบริการน้ำมันประเภท ค ลักษณะที่สอง สถานีบริการน้ำมันประเภท จ ลักษณะที่สอง
และสถานีบริการน้ำมันประเภท ฉ
ต้องจัดให้มีการป้องกันการสะสมของประจุไฟฟ้าสถิตในบริเวณ ดังนี้
(๑) ระบบท่อรับนํ้ามัน ท่อจ่ายนํ้ามัน และท่อระบายไอนํ้ามัน
(๒) บริเวณที่มีการบรรจุน้ำมันลงภาชนะบรรจุน้ำมัน
(๓) ระบบท่อระบายไอน้ำมันของระบบควบคุมไอน้ำมันเชื้อเพลิง

ข้อ
๓  การป้องกันการสะสมของประจุไฟฟ้าสถิตในบริเวณตามข้อ
๒ ต้องมีลักษณะ ดังนี้
(๑) ต้องมีการเชื่อมต่อเพื่อถ่ายเทประจุไฟฟ้าอย่างเพียงพอและมีความต่อเนื่องทางไฟฟ้าโดยตลอด
(๒) ตัวนำลงดินต้องทำด้วยทองแดงชนิดตีเกลียว
มีขนาดพื้นที่หน้าตัดไม่น้อยกว่า ๑๖ ตารางมิลลิเมตรหรืออะลูมิเนียมชนิดตีเกลียว
มีขนาดพื้นที่หน้าตัดไม่น้อยกว่า ๒๕ ตารางมิลลิเมตร เพื่อป้องกันความเสียหายจากการหักงอ
(๓)
ตัวนำประสานต้องเป็นวัสดุชนิดที่นำไฟฟ้าและมีค่าความต้านทานไม่เกิน ๑๐ โอห์ม
(๔) ค่าความต้านทานของรากสายดิน ต้องมีค่าไม่เกิน ๑๐ โอห์ม
(๕) ต้องมีจุดต่อลงดินเพื่อถ่ายเทไฟฟ้าสถิตจากรถขนส่งน้ำมัน
หรือรถไฟขนส่งน้ำมัน
(๖) ระบบท่อน้ำมัน และอุปกรณ์ที่เป็นโลหะ
ต้องทำการต่อตัวนำประสานและต่อรากสายดิน
(๗) ระบบท่อน้ำมัน และอุปกรณ์ที่เป็นอโลหะ
ซึ่งใช้งานอยู่ในบริเวณที่มีการรับหรือจ่ายน้ำมันต้องออกแบบและใช้งาน
เพื่อป้องกันการเกิดประกายไฟจากไฟฟ้าสถิต
(๘) บริเวณที่ต่อตัวนำประสาน จุดต่อลงดินและที่คีบจุดต่อลงดิน
ต้องมีความสะอาด และไม่มีการทาสี

ข้อ
๔  ก่อนการถ่ายเทน้ำมันระหว่างรถขนส่งน้ำมันหรือรถไฟขนส่งน้ำมันกับถังเก็บน้ำมันต้องต่อตัวนำประสานเข้ากับจุดต่อลงดิน
และปลดออกภายหลังการถ่ายเทน้ำมันเสร็จสิ้น
เว้นแต่รถไฟขนส่งน้ำมันที่มีการถ่ายเทประจุไฟฟ้าผ่านรางรถไฟที่ต่อรากสายดินไว้แล้ว

ข้อ
๕  ก่อนที่จะทำการบรรจุน้ำมันลงภาชนะบรรจุน้ำมัน
ต้องต่อตัวนำประสานจากจุดต่อลงดินเข้ากับภาชนะบรรจุน้ำมัน
และปลดออกภายหลังการบรรจุน้ำมันเสร็จสิ้น
หรือทำการลดการสะสมของประจุไฟฟ้าด้วยวิธีอื่นที่เหมาะสม

ให้ไว้ ณ วันที่ ๓
พฤษภาคม พ.ศ. ๒๕๕๙
พลเอก อนันตพร  กาญจนรัตน์
รัฐมนตรีว่าการกระทรวงพลังงาน

กัญฑรัตน์/ปริยานุช/จัดทำ
๖ มิถุนายน
๒๕๕๙

นุสรา/ตรวจ
๑๓ กรกฎาคม
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๒๖ ง/หน้า ๙/๒ มิถุนายน ๒๕๕๙